*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 23ης Μαΐου 1986

για την περάτωση της διαδικασίας αντιντάμπινγκ σχετικά με τις εισαγωγές ηλεκτρονικών γραφομηχανών καταγωγής Ταϊβάν

(86/193/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Κοινότητας (1), και ιδίως το άρθρο 9,

Μετά από διαβουλεύσεις στα πλαίσια της συμβουλευτικής επιτροπής, όπως προβλέπεται από τον προαναφερόμενο κανονισμό,

Εκτιμώντας ότι:

Α. Διαδικασία

(1) Τον οκτώβριο 1985 η Επιτροπή έλαβε καταγγελία από τη Συνομοσπονδία Κατασκευαστών Γραφομηχανών (CETMA) εξ ονόματος των ιταλών και γερμανών παραγωγών ηλεκτρονικών γραφομηχανών, οι οποίοι αντιπροσωπεύουν ουσιαστικά το σύνολο της κοινοτικής παραγωγής του εν λόγω προϊόντος. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και ως προς την υλική ζημία που προέκυψε, τα οποία θεωρήθηκαν επαρκή για να δικαιολογήσουν την κίνηση διαδικασίας αντιντάμπινγ που γνωστοποιήθηκε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2)· Η διαδικασία αφορά όλα τα είδη ηλεκτρονικών γραφομηχανών που υπάγονται στις διακρίσεις ex 84.51 A ή ex 84.52 Β του κοινού δασμολογίου και αντιστοιχούν στους κώδικες ΝΙΜΕΧΕ 84.51-ex 12, ex 14, ex 19 και ex 20 ή 84.52-ex 95, καταγωγής Ταϊβάν.

(2) Η Επιτροπή ενημέρωσε επίσημα για το θέμα αυτό τον εξαγωγέα και τους εισαγωγείς που είναι γνωστό ότι ενδιαφέρονται και τους καταγγέλλοντες, και έδωσε στα άμεσα ενδιαφερόμενα μέρη τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση.

(3) Ένας παραγωγός-εξαγωγέας γνωστοποίησε γραπτώς τις απόψεις του.

(4) Δεν υποβλήθηκαν παρατηρήσεις των κοινοτικών αγοραστών του εν λόγω προϊόντος.

(5) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες, με σκοπό της προκαταρκτική διαπίστωση ντάμπινγκ και πραγματοποίησε έρευνα στις εγκαταστάσεις της Brother International Europe Ltd, UK-Manchester.

(6) Η έρευνα ως προς την ύπαρξη ντάμπινγ κάλυψε την περίοδο από την 1η Ιανουαρίου 1985 έως τις 31 Δεκεμβρίου 1985.

Β. Αποτελέσματα της έρευνας

(7) Κατά την έρευνα αποδείχτηκε ότι, κατά τη διάρκεια της περιόδου έρευνας, οι εισαγωγές των εν λόγω προϊόντων είχαν δηλωθεί, για τελωνειακούς λόγους, ότι ήταν καταγωγής Ταϊβάν και ότι οι πωλήσεις στην Κοινότητα έγιναν σ' αυτή τη βάση.

(8) Παρότι οι προαναφερόμενες ηλεκτρονικές γραφομηχανές μεταφέρθηκαν από την Ταϊβάν στην Κοινότητα, διαπιστώθηκε κατά την έρευνα ότι οι ενέργειες που πραγματοποιήθηκαν στην Ταϊβάν δεν επαρκούσαν για να αποδώσουν στα προϊόντα καταγωγή Ταϊβάν κατά την έννοια του κανονισμού (ΕΟΚ) αριθ. 802/68 του Συμβουλίου (3)· διαπιστώθηκε ότι το κόστος των ενεργειών αυτών ήταν χαμηλότερο από εκείνο που θα αποτελούσε την τελευταία ουσιώδη μεταποίηση που καθορίζει ως αναγκαία ο κανονισμός (ΕΟΚ) αριθ. 802/68 ώστε τα εν λόγω προϊόντα να θεωρηθούν ότι έχουν καταγωγή Ταϊβάν.

(9) Συνεπώς, επειδή δεν πραγματοποιήθηκαν εισαγωγές ηλεκτρονικών γραφομηχανών καταγωγής Ταϊβάν κατά την περίοδο έρευνας, η έρευνα πρέπει να περατωθεί,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ σχετικά με τις εισαγωγές ηλεκτρονικών γραφομηχανών που υπάγονται στις διακρίσεις ex 84.51 Α ή ex 84.52 Β του κοινού δασμολογίου και αντιστοιχούν στους κώδικες ΝΙΜΕΧΕ 84.51-ex 12, ex 14, ex 19, ex 20 ή 84.52-ex 95, καταγωγής Ταϊβάν.

Βρυξέλλες, 23 Μαΐου 1986.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. C 338 της 31. 12. 1985, σ. 7.

(3) ΕΕ αριθ. L 148 της 28. 6. 1968, σ. 1.